Medi Ambient Gandia posa en marxa la primera contracta pública inclusiva per al manteniment de parcs i jardins
03 setembre 2024

## Medi Ambient Gandia posa en marxa la primera contracta pública inclusiva per al manteniment de parcs i jardins03 setembre 2024Última actualització: 03 setembre 2024

![](../gestion/img/dee2ec11ebb4fe0d4c50a3dfd485a26c87ac953ad057c6f59ba014a9d35b43a8.jpg)  
  

La **primera tinenta d’Alcaldia i regidora delegada de Medi Ambient, Alícia Izquierdo**; la **directora de la Fundació Espurna, Xaro García** i el **director del Centre Especial d'Ocupació, Àlex Sirerol**, han comparegut hui en una roda de premsa per anunciar **l’adjudicació per part del departament de Medi Ambient del primer contracte públic inclusiu de Gandia**.

  
Es tracta del segon lot de la contracta de Parcs i Jardins, que va eixir a concurs per **un total de 425.000 euros i una durada de quatre anys, més un any de prolongació en cas que fora necessari**.

  
En aquest cas, els llocs als quals es duran a terme els diferents treballs seran **al parc Sant Pere i al parc Periurbà** que hi ha als districtes de Beniopa i Santa Anna.

  
Així doncs, **tres peons i un encarregat** seran els que des de la Fundació Espurna, que ha guanyat la contractació pública, treballaran en el **manteniment i la conservació d'aquests espais verds** a partir del mes de novembre.

  
_«Crec que molt pocs ajuntaments s'havien atrevit a posar un sistema així en marxa i és la primera vegada que a Gandia s'inclouen aquests paràmetres d'inclusió social i de participació en la gestió de col·lectius que, moltes vegades, són vulnerables dins del que és la inserció laboral, perquè no estan en la mateixa situació d’igualtat»_, ha assegurat Izquierdo.

  
_«És molt interessant que el projecte puga donar-se a terme de la mà d'una entitat com aquesta, que va nàixer a 1996 per dedicar-se a l'atenció integral de persones amb discapacitat intel·lectual i s'ha convertit en tot un referent al País Valencià»_, ha destacat després.

  
Per finalitzar la seua intervenció, la primera tinenta d'alcaldia ha explicat que _«amb la contractació pública inclusiva s'ha aconseguit que només pogueren presentar-se empreses d'inserció laboral o centres especials d'ocupació d'iniciativa social»_.

  
_«Eixa és la novetat respecte a la resta de licitacions públiques, a les quals es podien sumar qualsevol mena d'empreses europees. Ara donem prioritat a aquesta tipologia d'entitats, seguint un principi d'equitat perquè, al final, no totes les persones poden competir en igualtat de condicions»_, ha conclòs.

  
Per la seua part, García ha donat les gràcies a l'Ajuntament per haver-se atrevit a fer una cosa que s'havia demandat des del mateix any en què es va fundar l'organització.

  
_«Tot aplega i vull agrair l'esforç que han fet, tant el consistori, com els grups municipals i els tècnics que ens han donat suport. Com diu la regidora, de vegades és molt difícil que els organismes públics entenguen quina és la nostra funció i què és el que hem de fer»_, ha comentat.

  
_«L’objectiu sempre ha sigut inserir a aquestes persones laboralment, per això, hui en dia comptem amb 90 persones ocupades gràcies al Centre Especial de Treball»_, ha afegit.

  
En últim lloc, la directora de la fundació ha expressat el seu desig que açò siga _«un primer pas perquè comencen a obrir-se més procediments d'aquest tipus. Esperem fer-ho molt bé i poder rectificar tots els errors per continuar creixent en l'àmbit del treball, tan important per a la independència i la felicitat de les persones que estan a l'organització»_.

  
_«Dels 90 treballadors del Centre, 15 són monitors, però la resta tenen alguna discapacitat intel·lectual. D'ells, set operaris tenen un lloc a l'empresa Smattex S.L.; 30 es dediquen al sector dels automòbils a Almussafes; sis es troben a Ale-Hop; 26 al restaurant Boga de la fundació i quatre estan al nostre servei ecològic de neteja de vehicles»_, ha resumit Sirerol.

  
Per acabar, ha reivindicat el paper que té el centre a l'hora d'integrar els seus membres a la societat i ha agraït l'Ajuntament aquesta oportunitat per a la qual espera que, tant l'entitat que dirigeix, com la Fundació Espurna _«donen tot el que tenen dins»_.